IZVEDBENA UREDBA KOMISIJE (EU) 2023/186

z dne 27. januarja 2023

o spremembi Izvedbene uredbe (EU) 2021/2325 glede priznavanja nekaterih nadzornih organov in izvajalcev nadzora za uvoz ekoloških proizvodov v Unijo

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (1) ter zlasti člena 57(2) Uredbe,

ob upoštevanju naslednjega:

(1) Priloga II k Izvedbeni uredbi Komisije (EU) 2021/2325 (2) določa seznam nadzornih organov in izvajalcev nadzora, priznanih za namen enakovrednosti ter pristojnih za izvajanje nadzora in izdajo potrdil v tretjih državah. Glede na nove informacije in zahtevke, ki jih je Komisija prejela od sprejetja Izvedbene uredbe (EU) 2021/2325, bi bilo treba seznam nekoliko spremeniti.

(2) Komisija je prejela in proučila zahtevek izvajalca „Certificadora Mexicana de productos y procesos ecológicos S.C.“ za preklic priznanja za kategorijo proizvodov A za Dominikansko republiko, Gvatemalo in Salvador zaradi pomanjkanja izvajalcev.

(3) Komisija je prejela in proučila zahtevek izvajalca „EKO-CONTROL SK s.r.o.“ za preklic priznanja za vse tretje države, za katere je priznan.

(4) Izvajalec „LETIS S.A.“ v svojem letnem poročilu in poznejših dodatnih zahtevkih ni predložil posodobljenih informacij o poročilu o oceni, ki ga je izdal njegov akreditacijski organ v skladu s členom 33(3) Uredbe Sveta (ES) št. 834/2007 (3) v zvezi z nepredelanimi proizvodi iz akvakulture in algami, za katere je priznan.

(5) Poleg tega izvajalec „LETIS S.A.“ Komisiji ni sporočil vseh informacij v zvezi s svojo tehnično dokumentacijo.

(6) Prav tako ni sprejel ustreznih popravnih ukrepov v odziv na primere neskladnosti s pravili ekološke pridelave in njihovih kršitev, ki jih je ugotovila Komisija. Ugotovljene neskladnosti in kršitve so: (i) obstoj več obvestil v sistemu OFIS, ki vključujejo navedenega izvajalca nadzora, in (ii) neustrezne nadaljnje preiskave teh obvestil v sistemu OFIS, ki jih je izvedel izvajalec „LETIS S.A.“.

(7) Nazadnje, po reviziji izvajalca „LETIS S.A.“, ki jo je Komisija opravila leta 2021, izvajalec „LETIS S.A.“ ni dokazal, da je izvedel učinkovite in okrepljene nadzorne ukrepe ter sprejel potrebne popravne ukrepe za odpravo pomanjkljivosti, ki jih je ugotovila Komisija. Posledica je tveganje, da bo potrošnik zaveden glede prave narave proizvodov, ki jih je potrdil izvajalec „LETIS S.A.“.

(8) Iz vsakega od štirih razlogov iz zgoraj navedenih uvodnih izjav 4 do 7 in v skladu s členom 4(1), točka (d)(ii), (iii), (v) in (vii), Delegirane uredbe Komisije (EU) 2021/1342 (4), bi bilo treba izvajalca „LETIS S.A.“ izbrisati s seznama nadzornih organov in izvajalcev nadzora iz Priloge II k Izvedbeni uredbi (EU) 2021/2325.

(9) Izvedbeno uredbo (EU) 2021/2325 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Odbora za ekološko pridelavo –

SPREJELA NASLEDNJO UREDBO:

Člen 1 Priloga II k Uredbi (EU) 2021/2325 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. januarja 2023 Za Komisijo predsednica Ursula VON DER LEYEN

(1) UL L 150, 14.6.2018, str. 1.

(2) Izvedbena uredba Komisije (EU) 2021/2325 z dne 16. decembra 2021 o določitvi seznama tretjih držav ter seznama nadzornih organov in izvajalcev nadzora, priznanih v skladu s členom 33(2) in (3) Uredbe Sveta (ES) št. 834/2007 za uvoz ekoloških proizvodov v Unijo, v skladu z Uredbo (EU) 2018/848 Evropskega parlamenta in Sveta (UL L 465, 29.12.2021, str. 8).

(3) Uredba Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (UL L 189, 20.7.2007, str. 1).

(4) Delegirana uredba Komisije (EU) 2021/1342 z dne 27. maja 2021 o dopolnitvi Uredbe (EU) 2018/848 Evropskega parlamenta in Sveta glede pravil o informacijah, ki jih morajo poslati tretje države ter nadzorni organi in izvajalci nadzora za nadzor priznanja iz člena 33(2) in (3) Uredbe Sveta (ES) št. 834/2007 za uvožene ekološke proizvode, ter o ukrepih, ki jih je treba sprejeti pri izvajanju navedenega nadzora (UL L 292, 16.8.2021, str. 20).